Identiteit van lyke in Hennopsrivier nog onbekendHennopsrivier in Centurion Foto: wrc.org.za Die polisie het teen Maandagmiddag steeds nie geweet wie die twee mense is wie se liggame Sondagoggend in die Hennopsrivier in Centurion gevind is nie. Kapt. Augustinah Selepe, woordvoerder van die polisie, het gesê niemand het nog na vore gekom met inligting wat moontlik die twee mense se identiteit kan bepaal nie. “Die ondersoekspan sal vandag [Maandag] die oorledenes se vingerafdrukke gaan neem, wat hopelik sal help om hulle te identifiseer,” het sy gesê. Maroela Media het vroeër berig die twee liggame is met kopbeserings en tekens van verwurging gevind. Die presiese oorsaak van hul dood is egter nog nie bekend nie, aangesien die nadoodse ondersoek nog nie afgehandel is nie, het Selepe gesê. Dit is ook nie duidelik of die liggame in die rivier gestort is of daar uitgespoel het nie. Lees alle vorige berigte oor Hennopsrivier op Maroela Media.